Înalta Curte de Casație și Justiție a stabilit primul termen de judecată pentru contestația depusă în Dosarul Revoluției.
Magistrații de la Curtea Supremă vor judeca pe data de 10.01.2024 contestația depusă de inculpații Ion Iliescu, Gelu Voican Voiculescu și Iosif Rus după ce Curtea de Apel București a dat undă verde pentru începerea judecății în dosarul penal intitulat generic "Revoluția română din decembrie 1989"!
Conform portalului instanțelor de judecată, Iliescu Ion, fost preşedinte al României, Voiculescu Voican Gelu, fost viceprim-ministru al Guvernului României și gl. (rtr.) Rus Iosif, fost comandant al Aviaţiei Militare, inculpați în prezenta cauză, au contestat decizia Curții de Apel București prin care s-a constatat legalitatea sesizării instanței cu rechizitoriu, legalitatea administrării probelor şi a efectuării actelor de urmărire penală și a dispus începerea judecăţii.
Curtea de Apel București a decis că judecarea Dosarului Revoluției poate începe. Inculpații au contestat însă verdictul, contestație care se judecă acum la Curtea Supremă. În acest dosar, fostul președinte Ion Iliescu (93 de ani) este inculpat pentru infracțiuni contra umanităţii. Vizați sunt și Gelu Voican Voiculescu şi generalul Iosif Rus.
"În baza art. 346 alin. (2) C. proc. pen., constată legalitatea sesizării instanței cu rechizitoriul nr.11/P/2014 din data de 29 iulie 2022 al Parchetului de pe lângă Înalta Curte de Casaţie şi Justiţie – Secţia Parchetelor Militare, privind pe inculpaţii:
– Voiculescu Voican Gelu, fost viceprim-ministru al Guvernului României, (*****), pentru săvârşirea infracţiunilor contra umanităţii, prev. de art. 439 lit. a, g, i, k din Cod penal;
– gl. (rtr.) Rus Iosif, fost comandant al Aviaţiei Militare, (*****), pentru săvârşirea infracţiunilor contra umanităţii, prev. de art. 439 lit. a, g, i, k din Cod penal.
Constată legalitatea administrării probelor şi a efectuării actelor de urmărire penală.
Dispune începerea judecăţii în cauza privind pe inculpaţii Iliescu Ion, Voiculescu Voican Gelu şi gl. (rtr.) Rus Iosif", se arată în minuta ședinței, citată de G4Media.
Amintim că, în mai 2021, Dosarul Revoluției a fost retrimis Parchetului de către Curtea Supremă, care a invocat probleme în rechizitoriu. În august 2022, Parchetul General a anunțat că au fost remediate problemele și s-a dispus trimiterea în judecată.